На основу члана 64. Закона о буџетском систему ("Службени гласник РС", број 54/2009, 73/2010, 101/2010, 101/2011, 93/2012, 62/2013, 63/2013, 108/2013, 142/2014, 68/2015 – други закон и 103/2015) и члана 37. Статута Града Ниша (''Службени лист Града Ниша''број 88/2008),

Скупштина Града Ниша на седници од \_\_\_\_\_\_\_\_\_\_\_\_\_ године, доноси

**ОДЛУКУ**

**О БУЏЕТСКОM ФОНДУ ЗА ПОДСТИЦАЈ РАЗВОЈА**

 **ТАЛЕНТОВАНИХ УЧЕНИКА И СТУДЕНАТА ГРАДА НИША**

Члан 1.

Град Ниш отвара буџетски фонд за подстицај развоја талентованих ученика и студената Града Ниша (у даљем тексту: Буџетски фонд). Буџетски фонд отвара се као евиденциони рачун у оквиру главне књиге трезора у оквиру раздела управа Града.

 Члан 2.

Термини који су у овој Одлуци изражени у граматичком мушком роду, подразумевају природни мушки и женски род лица на које се односе.

Члан 3.

Овом Одлуком, у складу са законом, прописује се:

1. сврха Буџетског фонда,

2. време за које се Буџетски фонд оснива,

3. управљање Буџетским фондом и

4. извори финансирања Буџетског фонда

Члан 4.

Буџетски фонд се образује ради подстицања развоја, вредновања достигнућа, и старања о професионалном развоју талентованих ученика и студената са територије Града Ниша, кроз мере подстицаја развоја утврђенe овом Одлуком.

Члан 5.

 Буџетски фонд се оснива на неодређено време.

Члан 6.

Буџетским фондом управља и обавља стручне и административне послове управа надлежна за послове образовања.

Члан 7.

Буџетски фонд се финансира из:

1. Апропријација обезбеђених у буџету Града Ниша за текућу годину,
2. донација и
3. других јавних прихода.

Члан 8.

 Градско веће Града Ниша доноси правилник којим се ближе уређују: управљање Буџетским фондом, начин финансирања Буџетског фонда, начин и мере подстицаја развоја талентованих ученика и студената, мерила и критеријуми за доделу средстава за њихову реализацију и друга питања од значаја за реализацију Одлуке (у даљем тексту: Правилник).

Члан 9.

 Градоначелник Града Ниша, из реда истакнутих познаваоца области образовања, научних стваралаца и представника локалне самоуправе, образује Комисију за подстицај развоја талентованих ученика и студената (у даљем тексту: Комисија).

Чланови Комисије раде волонтерски.

 Рад Комисије је јаван.

Комисија има 9 чланова и именује се на период од четири године, са задатком да:

* донесе пословник о свом раду;
* се залаже за реализацију јединствене политике и сврхе постојања Буџетског фонда;
* промовише рад Буџетског фонда и предузима активности у циљу обезбеђивања средстава из других извора за реализацију мера подстицаја развоја талентованих ученика и студената;
* даје смернице за припрему Правилника;
* прати рад талентованих ученика и студената;
* предлаже мере за подстицај развоја талентованих ученика и студената;
* утврђује додатне критеријуме и мерила за остваривање права утврђених овом одлуком;
* расписује јавни позив за доделу средстава за реализацију мера подстицаја развоја талентованих ученика и студената у складу са Правилником;
* доноси одлуку о додели стипендија и награда за талентоване ученике и студенте;
* предлаже Градском већу Града Ниша износ стипендија и награда за талентоване ученике и студенте;
* доноси одлуке о додели и износу новчаних накнада и других примања из средстава за мере подстицаја развоја талентованих ученика и студената;
* доноси одлуке о додели средстава обезбеђених из других извора;
* доноси одлуке, закључке и друга акта у складу са законом и прописима Града.

Члан 10.

Талентованим ученицима у смислу ове одлуке сматрају се: ученици основних и средњих школа, чије се школовање у образовним установама, чији је оснивач Република Србија или јединица локалне самоуправе, финансира из буџета, који имају пребивалиште на територији Града Ниша, просечну оцену најмање 4,5 и најмање једну од прве три награде са републичких и/или међународних такмичења које је министарство надлежно за послове просвете утврдило календаром такмичења и другим такмичењима по оцени Комисије.

 На ученике који постижу изузетан успех у области спорта не примењује се критеријум највише просечне оцене.

 Талентованим студентима у смислу ове одлуке сматрају се студенти чије се школовање у образовним установама, чији је оснивач Република Србија, финансира из буџета, који имају пребивалиште на територији Града Ниша и најмању просечну оцену 9,00.

Члан 11.

Ради остваривања сврхе из члана 3. ове Одлуке, у буџету Града Ниша се обезбеђују средства за следеће мере подстицаја развоја талентованих ученика и студената:

* накнаду трошкова за учешће ученика основних и средњих школа на републичким и међународним такмичењима које је министарство надлежно за послове просвете утврдило календаром такмичења;
* награде талентованим ученицима основних и средњих школа који су освојили једно од прва три места на републичким и/или међународним такмичењима које је министарство надлежно за послове просвете утврдило Календаром такмичења;
* доделу стипендија талентованим ученицима средњих школи који су најмање два пута у последње три године освојили једну од прве три награде на републичким и/или међународним такмичењима које је министарство надлежно за послове просвете утврдило календаром такмичења и талентованим студентима;
* материјалну помоћ за трошкове које талентовани ученици и студенти имају на пољу стручног усавршавања, научног и културно уметничког стваралаштва и истраживачког рада (набавка стручне литературе, опреме, суфинансирање трошкова путовања младих талената за потребе стручног усавршавања, суфинансирање учешћа на научним скуповима и боравку у иностранству у циљу научно-истраживачких активности студената који су показали посебне резултате, трошкове објављивања научних радова, суфинансирање трошкова извођења научних огледа, припреме ученика и студената за разна такмичења и даље усавршавање, организовање и учествовање у различитим образовним камповима и школама и слично);
* трошкове учешћа на такмичењима у смислу ове Одлуке (трошкови превоза, смештаја и исхране), умањених за износ који се исплаћује из буџета Републике или других извора.

 Одлуку о висини награда и стипендија за талентоване ученике и студенте доноси Градско веће.

 Уколико у Буџетском фонду буду обезбеђена додатна средства из других извора, мимо средстава оснивача, мере подстицаја развоја талентованих ученика и студената из става 1. овог члана, алинеја 1. и 2. могу се односити и на друга такмичења.

Члан 12.

 У зависности од износа средстава обезбеђених из других извора, мимо средстава из буџета Града, у складу са Правилником, Комисија може донети одлуку о додели средстава и за:

* стипендирање најбољих студената студија другог и трећег степена на универзитетима земаља чланица европске уније и европске асоцијације за слободну трговину (EFTA) и на водећим светским универзитетима;
* посебне пројекте/програме у образовању (суфинасирање програма/пројекта у области науке и технолошког развоја, ученичких компанија/организација, и невладиних студентских организација);
* финансирање научно-истраживачких, односно примењено–истраживачких пројеката за незапослене докторе наука са територије Града Ниша;
* друге намене у складу са Правилником.

Члан 13.

 Талентовани ученици и студенти који су незадовољни одлуком Комисије о додели стипендија, могу изјавити жалбу Градском већу Града Ниша.

Члан 14.

Taлентовани ученици и студенти који су остварили право на доделу средстава за мере подстицаја развоја талентованих ученика и студената из буџета другог нивоа власти, не могу остварити право на доделу средстава за исте намене у смислу ове Одлуке.

Члан 15.

У случају укидања Буџетског фонда права и обавезе према трећим лицима преузима Град Ниш.

Члан 16.

Градско веће Града Ниша је у обавези да донесе Правилник у року од 60 дана од дана ступања на снагу ове Одлуке.

Члан 17.

 Поступци започети пре ступања на снагу ове Одлуке окончаће се у складу са Одлуком о подстицају развоја талентованих ученика и студената („Службени лист Града Ниша“, број 49/05, 49/06 и 83/12-друга одлука).

Члан 18.

 Даном почетка примене ове Одлуке престаје да важи Одлука о подстицају развоја талентованих ученика и студената („Службени лист Града Ниша“, број 49/05, 49/06 и 83/12-друга одлука).

Члан 19.

Ова одлука ступа на снагу осмог дана од дана објављивања у ''Службеном листу Града Ниша'', а примењиваће се почев од дана ступања на снагу одлуке којом се у буџету Града Ниша планирају апропријације за буџетски фонд за подстицај развоја талентованих ученика и студената као индиректног буџетског корисника.

**СКУПШТИНА ГРАДА НИША**

 Број:\_\_\_\_\_\_\_\_\_\_\_\_\_\_\_\_\_\_

Датум\_\_\_\_\_\_\_\_\_\_\_\_\_\_\_\_\_

 Председник

 Проф. др Миле Илић

**О б р а з л о ж е њ е**

Решењем Градоначелника Града Ниша број 885-2/2015-01 од 25.3.2015. године образована је Радна група за припрему нацрта одлуке којом се уређује подстицај развоја талентованих ученика и студената.

Правни основ за доношење ове Одлуке је садржан у члану 64. Закона о буџетском систему („Службени гласник РС“, број 54/2009, 73/2010, 101/2010, 101/2011, 93/2012, 62/2013, 63/2013, 108/2013, 142/2014, 68/2015 – други закон и 103/2015) којим је прописано:

 „Буџетски фонд је евиденциони рачун у оквиру главне књиге трезора, који се отвара по одлуци Владе, односно надлежног извршног органа локалне власти, како би се поједини буџетски приходи и расходи и издаци водили одвојено, ради остваривања циља који је предвиђен посебним републичким, односно локалним прописом или међународним споразумом.

Прописом, односно споразумом из става 1. овог члана, дефинишу се:

1) сврха буџетског фонда;

2) време за које се буџетски фонд оснива;

3) надлежно министарство, односно локални орган управе одговоран за управљање фондом;

4. Извори финансирања буџетског фонда.“

Чланом 65. Закона о буџетском систему је прописано да се буџетски фонд финансира из:

1) апропријација обезбеђених у оквиру буџета за текућу годину;

2) донација;

3) других јавних прихода

Чланом 66. Истог Закона прописано је

„Буџетским фондом управља надлежно министарство, односно надлежни локални орган управе.

По укидању буџетског фонда, права и обавезе буџетског фонда преузима министарство, односно локални орган управе из става 1. овог члана.“

Буџетски фонд се образује ради подстицања развоја, вредновања достигнућа, и старања о професионалном развоју талентованих ученика и студената са територије Града Ниша, кроз мере подстицаја развоја утврђенe овом Одлуком.

Циљ доношења ове Одлуке је и нормативно регулисање области подстицаја развоја талентованих ученика и студената у складу са важећим прописима, које омогућава шири обим права корисника подстицајних средстава и већу флексибилност и могућност прибављања средстава из других извора.

Средства за рад Фонда се обезбеђују из буџета Града Ниша, наменских прихода буџета и других јавних прихода, добровољних прилога, донација, финансијских субвенција и других прихода у складу са законом.

Управљање Буџетским фондом, начин финансирања Буџетског фонда, начин и мере подстицаја развоја талентованих ученика и студената и мерила и критеријуми за доделу средстава за њихову реализацију ближе се уређују правилником који доноси Градско веће Града Ниша.

 Овом Одлуком предвиђа се задржавање постојећих мера подстицаја развоја талентованих ученика и студената и стеченог нивоа права, уз могућност увођења нових мера подстицаја у складу са Правилником и одлукама Комисије за подстицај развоја талентованих ученика и студената, а у зависности од расположивих средстава остварених из других извора, мимо средстава оснивача.

Процењује се да су за спровођење ове Одлуке потребна финансијска средства у истом износу као што је то планирано у буџету за 2016. годину.

Управа за образовање је у складу са Правилником о начину исказивања и извештавања о процењеним финансијским ефектима закона, другог прописа или другог акта на буџет, односно финансијске планове организација за обавезно социјално осигурање („Службени гласник РС“, бр. 32/2015) доставила Управи за финансије, изворне приходе локалне самоуправе и јавне набавке захтев за мишљење о финансијским ефектима ове Одлуке.

Управа за финансије, изворне приходе локалне самоуправе и јавне набавке је доставила Мишљење број 11-394/2016 од 24.02.2016. године.

На нацрт ове Одлуке је Служба за послове Скупштине Града дала Мишљење број 012-17/2016-13 од 08.02.2016. године.

На основу изложеног, предлаже се доношење Одлуке о буџетском фонду за подстицај развоја талентованих ученика и студената Града Ниша.

 Начелница Управе за образовање

 Јелица Велаја

Top of Form

Bottom of Form